“Bolalarning boshini silab, oilangiz bag'riga olganingiz uchun sizlarga ta'zim qilib, rahmat aytaman” — Shavkat Mirziyoev

Shavkat Mirziyoev 21 aprel kuni Qashqadaryo viloyatida oilaviy bolalar uyi tashkil etgan ota-onalar bilan uchrashdi. Bu haqda Prezident matbuot xizmati xabar berdi.
Qayd etilishicha, Qashqadaryo viloyatida birinchilardan bo'lib, Kitob tumanidagi 5-son va Qamashidagi 4-son Mehribonlik uylari yopilgan. U yerda tarbiyalanganlarning bir qismi yaqinlari yoniga qaytgan bo'lsa, bir qismi oilaviy bolalar uylariga qabul qilingan.
Prezident Qashqadaryoga safarida Husan xolliev va Gulbahor xonimova, Shokir Suyunov va Gulbahor Hamidova, Baxtiyor To'raev va Gulbahor Allanazarova oilalari bilan uchrashgan.
“Davlatimiz siyosatini amalga oshirib, bolalarning boshini silab, oilangiz bag'riga olganingiz uchun sizlarga ta'zim qilib, rahmat aytaman. Siz o'zligimizni, xalqimiz ma'naviyatini namoyon etib, namuna bo'layapsiz. Bu qiyin, buni hamma ham tushunmasligi mumkin. Lekin bu savob ishning ajru mukofoti juda ulkan. Siz tarix yaratayapsiz, o'zingizga ma'naviy haykal qo'yayapsiz. xalqimiz bunday olijanob fazilatlarni yuksak qadrlaydi”, — degan Prezident.
Mamlakat rahbari, shuningdek, bolalar bilan ham gaplashgan.
“Hayot o'nqir-cho'nqir, sinovlardan iborat. Hozir sizlar uchun sinov. Lekin, men ishonaman, kelajakda tengdoshlaringga o'rnak bo'lasizlar. Mehnat, mashaqqatsiz muvaffaqiyatga erishib bo'lmaydi. Men ham bolaligimda qiyinchilik ko'rib, katta bo'lganman. Sizlar har doim davlatimizning e'tiborida bo'lasiz: ta'lim-tarbiyangiz, o'qishlarga kirishingizni nazoratga olamiz. xudo xohlasa, kamolingizni ko'rish hammamizga nasib etsin”, — degan Shavkat Mirziyoev.
Avvalroq Shavkat Mirziyoev Qashqadaryo viloyatiga tashrifi davomida Amir Temurning jang mahorati haqida gapirib o'tgandi. Shuningdek, Prezident Qashqadaryoda aholi vakillari bilan uchrashuv o'tkazgan.